**LAZDIJŲ RAJONO SAVIVALDYBĖS TARYBA**

**SPRENDIMAS**

**DĖL PRITARIMO BENDRUOMENIŲ PROJEKTAMS IR JŲ DALINIO FINANSAVIMO**

2019 m. rugsėjo 16 d. Nr. 34-141

Lazdijai

Vadovaudamasi Lietuvos Respublikos vietos savivaldos įstatymo 16 straipsnio 4 dalimi, Lazdijų rajono savivaldybės 2011–2020 metų strateginio plėtros plano, patvirtinto Lazdijų rajono savivaldybės tarybos 2011 m. birželio 29 d. sprendimu Nr. 5TS-61 „Dėl Lazdijų rajono savivaldybės strateginio plėtros plano patvirtinimo“, III prioriteto „Žmogiškųjų išteklių ir socialinė plėtra“ 3.5 tikslo „Plėtoti naujovėms imlią, pažangią visuomenę“ 3.5.3 uždaviniu „Remti kaimo bendruomenių veiklą bei jų iniciatyvas“, atsižvelgdama į Veisiejų jaunimo centro 2019-08-26 Nr. S2/0826 prašymą „Dėl projekto finansavimo“, Senųjų Šeštokų bendruomenės 2019-08-20 prašymą „Dėl lėšų skyrimo“ ir N. Kirsnos kaimo bendruomenės komiteto 2019-09-02 prašymą, Lazdijų rajono savivaldybės taryba n u s p r e n d ž i a:

1. Pritarti pagal Dzūkijos VVG priemonės „Socialinio ir bendruomeninio verslo kūrimas ir plėtra“, Nr. LEADER-19.2-SAVA-1, veiklos sritį „Bendruomeninių ir kitų pelno nesiekiančių organizacijų verslų kūrimas ir plėtra“, Nr. LEADER-19.2-SAVA-1.2, šiems projektams:

1.1. Veisiejų jaunimo centro projektui „Veisiejų jaunimo centro bendruomeninio verslo kūrimas per turizmo, aktyvaus laisvalaikio bei maisto kultūros veiklas“;

1.2. Senųjų Šeštokų bendruomenės projektui „Bendruomeninių paslaugų teikimas“;

1.3. Naujosios Kirsnos kaimo bendruomenės komiteto projektui „Bendruomeninis verslo kūrimas“.

1. Numatyti iš Lazdijų rajono savivaldybės biudžeto lėšų kompensuoti šių projektų PVM nuo visų patirtų tinkamų ir apmokėtų finansuoti išlaidų.
2. Nustatyti, kad šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka ir terminais.

Savivaldybės merė Ausma Miškinienė

Vidmantas Pilvinis, tel. (8 318) 51 244

**LAZDIJŲ RAJONO SAVIVALDYBĖS TARYBOS**

**SPRENDIMO „DĖL PRITARIMO BENDRUOMENIŲ PROJEKTAMS IR JŲ DALINIO FINANSAVIMO “**

**AIŠKINAMASIS RAŠTAS**

2019-09-11

Lazdijų rajono savivaldybės tarybos sprendimo projektas „Dėl pritarimo bendruomenių projektams ir jų dalinio finansavimo“ parengtas vadovaujantis Lietuvos Respublikos vietos savivaldos įstatymo 16 straipsnio 4 dalimi, Lazdijų rajono savivaldybės 2011–2020 metų strateginio plėtros plano, patvirtinto Lazdijų rajono savivaldybės tarybos 2011 m. birželio 29 d. sprendimu Nr. 5TS-61 „Dėl Lazdijų rajono savivaldybės strateginio plėtros plano patvirtinimo“, III prioriteto „Žmogiškųjų išteklių ir socialinė plėtra“ 3.5 tikslo „Plėtoti naujovėms imlią, pažangią visuomenę“ 3.5.3 uždaviniu „Remti kaimo bendruomenių veiklą bei jų iniciatyvas“, atsižvelgiant į Veisiejų jaunimo centro 2019-08-26 Nr. S2/0826 prašymą „Dėl projekto finansavimo“, Senųjų Šeštokų bendruomenės 2019-08-20 prašymą „Dėl lėšų skyrimo“ ir N. Kirsnos kaimo bendruomenės komiteto 2019-09-02 prašymą.

Šio sprendimo tikslas – pritarti bendruomenių teikiamiems projektams, įgyvendinant Dzūkijos VVG strategiją. Projektai rengiami pagal Dzūkijos VVG priemonės „Socialinio ir bendruomeninio verslo kūrimas ir plėtra“, Nr. LEADER-19.2-SAVA-1, veiklos sritį „Bendruomeninių ir kitų pelno nesiekiančių organizacijų verslų kūrimas ir plėtra“, Nr. LEADER-19.2-SAVA- 1.2.

Veisiejų jaunimo centras rengia projektą „Veisiejų jaunimo centro bendruomeninio verslo kūrimas per turizmo, aktyvaus laisvalaikio bei maisto kultūros veiklas“. Jaunimo centras siekia sukurti mobilią cukrainę, kurioje gaminami Lazdijų krašto ledai, ledai vafliuose, ledų tortai, pieno-ledų kokteiliai, spurgos ir kiti saldumynai bei kava. Mobili cukrainė vyktų į Lazdijų krašto ir apskrities renginius bei šventes. Prekyba vyktų prie Veisiejų fontano, Dusios ežero pakrančių, šalia upių pakrančių, baidarėmis plaukiantiems turistams. Šaldytuvai su jaunimo gaminamais ledais galėtų stovėti įstaigose, kaimo turizmo sodybose, įvairiuose Lazdijus reprezentuojančiuose renginiuose. Taip pat siekiama nupirkti ir viename Lazdijų krašto ežerų (jeigu Ančios ežere nebus gautas leidimas) įrengti vandens batutų parką. Mobilios cukrainės įrangos (ledų, spurgų, pieno ir jogurtų, cukraus vatos, vaflių gaminimo priemonės, kavos aparatų, šaldymo įranga) preliminari kaina su PVM – 23000 eurų, krovininio automobilio preliminari kaina su PVM – 25000 eurų, pripučiami batutai (komplektas) preliminariai kainuoja su PVM – 15525 eurų.

Projekto metu bus sukurtos 2 darbo vietos. Preliminari projekto vertė – 63 525 eurų, iš kurių 50 000 eurų būtų paramos lėšos. Projekto trukmė – 3 metai.

Prašoma Lazdijų rajono savivaldybės prisidėti prie projekto ir skirti 2631 eurų, t. y. 5 proc. nuo skirtos paramos bei padengti PVM, kuris yra netinkamos projekto išlaidos ir negali būti dengiamas iš projekto paramos lėšų. PVM sudaro 11 025 eurų. Iš šio bendruomeninio verslo pajamų bus finansuojami darbo vietų išlaikymo kaštai, o likę pinigai bus skirti Veisiejų krašto jaunimo laisvalaikio ir užimtumo organizavimui.

Senųjų Šeštokų bendruomenė rengia projektą „Bendruomeninių paslaugų teikimas“ – siekiant skatinti bendruomenių aktyvumą, jų verslumą ir kaimo žmonų užimtumą, ieškant novatoriškų bendradarbiavimo formų siekiant spręsti socialines problemas. Atsižvelgiant į projektų finansavimo sąlygų aprašą, ruošiamasi teikti paraišką finansavimui gauti ir įsigyti:

1. Motorinę transporto priemonę (mikroautobusą), kuri būtų skirta teikti pavėžėjimo paslaugas (preliminari vertė su PVM 35500 eurų);

2. Mobilų lauko maudymuisi skirtą kubilą ir teikti jo nuomos paslaugas (preliminari vertė su PVM 3500 eurų);

3. Mobilią lauko pirtį ir teikti jos nuomos paslaugas (preliminari vertė su PVM 3500 eurų).

Pavėžėjimo paslaugos būtų teikiamos Dzūkijos VVG teritorijoje gyvenantiems asmenims, ypač orientuojantis į socialiai pažeidžiamus ir socialiai atskirtus asmenis. Iš projektui skirtų lėšų būtų įsigytas mikroautobusas, kuris būtų skirtas 8 keleiviams (neskaitant vairuotojo). Ši transporto priemonė būtų skirta transportuoti mobilų maudymosi kubilą ir pirtį užsakovams. Mobiliojo maudymosi kubilo ir mobiliosios pirties naudojimas skatintų turiningą laisvalaikį ir aktyvų poilsį, būtų rengiamos sveikatinimo edukacinės programos.

Paslaugų teikimui būtų įsteigta darbo vieta, kuri būtų finansuojama iš generuojamų pajamų.

Planuojama, kad projekto finansavimui reikalinga apie 37 000 eurų. (be PVM), iš kurių 95 proc. būtų finansuojama iš Lietuvos valstybės biudžeto, o 5 proc. iš Bendruomenės lėšų.

Kadangi PVM išlaidos nėra tinkamos finansuoti paramos lėšomis, o pati Bendruomenė tokių lėšų neturi, Lazdijų rajono savivaldybės tarybos prašoma bendrafinansuoti šį projektą ir skirti lėšų įsigyjamų priemonių PVM išlaidoms apmokėti.

Naujosios Kirsnos kaimo bendruomenės komitetas rengia projektą „Bendruomeninio verslo kūrimas”. Pagal minėtą priemonę, N. Kirsnos kaimo bendruomenės komitetas turi prisidėti ne mažesniu kaip 5 procentų, t. y. 2287,50 eurų piniginiu įnašu prie tinkamų finansuoti projekto išlaidų apmokėjimo. Numatoma projekto vertė 55357,50 eurų. Projekto metu bus suremontuotos ir įrengtos patalpos, jas pritaikant maisto produktų gamybai ir maitinimo paslaugų teikimui. Remonto darbų (sienų, grindų, lubų, santechnikos elektros instaliacijos keitimas) preliminari vertė su PVM – 30250 eurų bei įsigyjamos reikalingos įrangos (indaplovė, konvekcinė krosnis, du šaldytuvai, viryklės, stalai, kita buitinė technika ir priemonės) preliminari vertė su PVM – 21944 eurų. Įgyvendinus projektą, planuojama įkurti 1 naują darbo vietą.

Įvertinus prašymus, tarybai teikiamas sprendimo projektas, numatant projektuose iš savivaldybės biudžeto lėšų apmokėti PVM išlaidas, nuo visų tinkamų, patirtų ir apmokėtų finansuoti išlaidų. Tai 27885 eurai. Šios lėšos būtų reikalingos 2020 metams projektų įgyvendinimui.

Projekto neigiamos pasekmės – nenumatomos.

Projekto sprendimo projektas neprieštarauja galiojantiems teisės aktams.

Priėmus šį Lazdijų rajono savivaldybės tarybos sprendimą, galiojančių teisės aktų pakeisti ar panaikinti nereikės.

Dėl sprendimo projekto pastabų ir pasiūlymų negauta.

Sprendimo projektą parengė Lazdijų rajono savivaldybės administracijos Investicijų skyriaus vedėjas Vidmantas Pilvinis.

Investicijų skyriaus vedėjas Vidmantas Pilvinis